**INFORMATĪVAIS ZIŅOJUMS
P ar ES Padomes Ekonomikas politikas komitejas
Sabiedrības novecošanās un publisko finanšu ilgtspējas darba grupas neformālās sanāksmes, kas notiks 2015.gada 15.-16.jūnijā Rīgā, iekļaušanu Latvijas prezidentūras Eiropas Savienības Padomē Latvijā notiekošo pasākumu kalendārā**

**Sanāksmes iekļaušanas kalendārā pamatojums**

2014.gada decembrī Latvija tika uzrunāta par iespēju Latvijas prezidentūrai rīkot ES Padomes Ekonomikas politikas komitejas Sabiedrības novecošanās un publisko finanšu ilgtspējas darba grupas (turpmāk – darba grupa) neformālo sanāksmi jūnijā Rīgā. Tieši Latvijas prezidentūras laikā noslēdzas darba grupas trīs gadus ilgušais projekts, kura laikā tika izstrādātas ilgtermiņa budžeta izdevumu prognozes līdz 2060.gadam visām dalībvalstīm saistībā ar demogrāfiskām izmaiņām (pensiju, veselības, ilglaicīgās aprūpes, izglītības, bezdarbnieku pabalstu izdevumu), kā arī sagatavoti to attīstības scenāriji. Projekta rezultātā jaunais Novecošanās ziņojums (*Ageing Report 2015*) tiks apstiprināts ES Padomē Ekonomikas un finanšu jautājumos (*ECOFIN*) 2015.gada maijā.

Lai pateiktos darba grupas dalībniekiem par intensīvu darbu trīs gadu garumā, kas noslēdzas tieši Latvijas prezidentūras laikā, darba grupas vadītājs *Peter Part* uzrunāja Latvijas pusi par iespēju rīkot šo sanāksmi Rīgā. Neformālā sanāksme ir paredzēta 1,5 dienu: 2015.gada 15.jūnijā - sanāksme un 16.jūnijā – seminārs par aktuālākajiem jautājumiem atbilstoši darba grupas kompetencei.

Datumi ir saskaņoti gan ar Darba grupas vadītāju, gan Eiropas Komisiju.

Tā kā sanāksmi paredzēts rīkot Latvijas prezidentūras laikā, pasākumu ir nepieciešams iekļaut Latvijas prezidentūras Eiropas Savienības Padomē laikā Latvijā notiekošo pasākumu kalendārā.

**Izmaksas un finansēšanas avoti**

Tiek plānots, ka pasākums norisināsies Latvijas Nacionālajā bibliotēkā.

Pasākuma organizēšanā pamatā sadarbosies Finanšu ministrija un Latvijas prezidentūras ES Padomē sekretariāts (turpmāk – Sekretariāts):

* Sekretariāts nodrošinās aprīkotas telpas 2015.gada 15.jūnijā Latvijas Nacionālās bibliotēkas zālē “Vidzeme” (provizoriski 70 personām), identifikācijas karšu izgatavošanu un izsniegšanu iekļūšanai Latvijas Nacionālajā bibliotēkā 2015.gada 15. un 16.jūnijā;
* Finanšu ministrija apmaksās pasākuma telpas Latvijas Nacionālajā bibliotēkā 2015.gada 16.jūnijā, kā arī dalībnieku ēdināšanas 2015.gada 15. un 16.jūnijā un citus ar pasākumu saistītos pakalpojumus.

Latvijas Nacionālās bibliotēkas telpās pakalpojumu saņemšanai (delegātu ēdināšanas, pasākuma tehniskā atbalsta organizēšanā) tiks izmantotas komercsabiedrības saskaņā ar Latvijas prezidentūras ES Padomē sekretariāta sniegto informāciju.

Finanšu ministrijai pasākuma izmaksas plāno līdz 6300 EUR, kas tiks nodrošināts esošo budžeta līdzekļu ietvaros.

Finanšu ministrs J.Reirs

Vīza: Valsts sekretāre B.Bāne

20.03.2015 16:59

342

Jūlija Kekļa

67095677, Julija.Kekla@fm.gov.lv